text: Rotte bed baby i barnevogn
  16 januar 2014 kl. 15.29
  Tine Henriksen fra Løgumkloster oplevede en mors værste mareridt: En rotte bed hendes lille datter på fem måneder, mens hun lå i barnevognen og sov.
  Lille Emma sov trygt, da moren pludselig hørte et skrig fra babyalarmen.
  - Hun skreg helt vildt hysterisk, fortæller Tine Henriksen, som i dag priser sig lykkelig for, at der var en babyalarm i barnevognen. 
  Tine Henriksen flåede dyne og overslag af barnevognen?
  - Og lige pludselig sprang en stor, fed og klam rotte op.
  Rotten forsvandt, men moren blev chokeret, da hun tog datteren op. Der var blod på halsen og på sengetøjet.
  - Først tror jeg, at det er halspulsåren, den har bidt over, men det viser sig, at det er fingeren, den har bidt i.
  Tine Henriksen ringede straks til lægen, og pigen har fået et ekstra skud penicillin. Emma har ikke taget skade af biddet.
  Ifølge rottefængeren blev rotten muligvis tiltrukket af varmen i barnevognen i en kold tid. Men Naturstyrelsen beroliger mødre med babyer. Det sker uhyre sjældent, at rotter går til angreb på sovende babyer.
  I dag er der sat fire kasser med rottegift op omkring familien Henriksens hus. Men Tine Henriksen venter alligevel lidt endnu med at sætte Emma udenfor.
  Herunder kan du læge en vejledning om, hvordan du kan opdage spor efter rotter.
  Naturstyrelsens vejledning
  